Il-Qorti bdiet tisma’ l-kumpilazzjoni tal-provi fil-konfront tad-disa’ kaċċaturi li nżammu taħt arrest preventiv wara li ġew mixlija li xewxu u wettqu konġuri waqt protesta spontanja bla permess  nhar l-Indipendenza. Quddiem il-Maġistrat Anthony Vella, xehdu  reporter, fotografu u cameraman ta’ Allied Newspapers u Spettur tal-Pulizija. Fl-aħħar tal-ewwel seduta, l-avukati tal-imputati talbu għall-ħelsien mill-arrest. il-Maġistrat Vella ddeċieda li jagħti d-deċiżjoni tiegħu għada filgħodu u għaldaqstant id-disa’ rġiel se jerġgħu jorqdu l-ħabs ta’ Kordin. Id-disa’ kaċċaturi huma Alan Mizzi ta’ 22 sena miż-Żebbuġ Għawdex, Oliver Borg ta’ 43 sena u David Spagnol ta’ 44 sena minn Wied il-Għjan, Krist Callus ta’ 24 sena miż-Żurrieq, Brian Grech ta’ 21 sena mir-Rabat, Simon Camilleri ta’ 24 sena u Josmar Buhagiar ta’ 26 sena, it-tnejn minn Ħaż-Żabbar, Arnold Farrugia ta’ 21 sena minn Ħad-Dingli u Gabriel Farrugia ta’ 19-il sena mill-Mosta. Il-Prosekuzzjoni mmexxija mill-Ispetturi Daryl Borg, l-Ispettur Jurgen Vella u Edel Mary Camilleri flimkien mas-Supretendent Carmelo Bartolo qed tixli wkoll lil Arnold Farrugia u Gabriel Farrugia li fil-Belt kellhom arma finta u lil Farrugia, li waddab ġebel lejn persuni oħrajn. Brian Grech u Alan Mizzi wkoll huma mixlijin li waddbu l-ġebel u li tkellmu ħażin. Mizzi ġie mixli wkoll li waddab oġġetti iebsin lejn twieqi. Sadanittant Krist Callus qed jiġi mixli wkoll li mhux biss tkellem ħażin iżda ħebb għal cameraperson Mark Zammit Cordina u dan bil-ħsieb li jdejqu jew jagħmillu ħsara u li sar reċediv. Anke David Spagnol qed jiġi mixli li ħebb għal Zammit Cordina u li ħebb ukoll għall-ġurnalista. Simon Camilleri li kkommetta reat waqt operazzjoni ta’ sentenza sospiża u Gabriel Farrugia li għamel ħsara fi proprjetà u li kkommetta reat waqt il-perjodu operattiv tal-probation u li żamm lixka ta’ għasafar protetti. Fil-Qorti s-Sur Martin qal li Spagnol heddu iżda għalkemm qala’ daqtejn ta’ sieq ma jafx min tahielu. Huwa qal li l-akkużati bdew ilissnu kliem oxxen u dispreġġjattiv lejn il-Prim Ministru l-aktar quddiem il-każin tal-labour fil-Belt u quddiem il-Parlament fi pjazza San Ġorġ. Il-fotografu Sant Fournier xehed kif grupp ta’ bejn 15 u 20 ruħ kienu ostili lejh u wħud minnhom heddewh bil-kliem biex ma jiġbidx ritratti. Huwa kkonferma wkoll id-dagħa u l-kliem hażin. Il-cameraman Zammit Cordina spjega kif ħebb għalih Krist Callus. Apparti hekk l-Ispettur Stephen Mallia ta spjega ta’ kif ġraw l-affarijiet minn x’ħin il-kaċċaturi bdew jikkontemplaw il-protesta fuq Facebook, iltaqgħu il-Belt, daħlu pjazza San Ġorġ, daru għal kastilja u wħud minnhom saqu għall-Girgenti u l-Buskett. Sadanittant il-kumpilazzjoni ta’ Christian Aquilina ta’ 26 sena minn Birkirkara, li kien tressaq għalih waħdu u ġie mixli wkoll li kkonġura biex juri mibegħda se tibda għada. Aquilina huwa mixli wkoll li m’għamilx avviż bil-miktub biex issir xi forma ta’ protesta lill-Kummissarju tal-Pulizija.